Sulík, Richard, podpredseda vlády a minister hospodárstva SR (2020-05-20):
Dobrý deň prajem. Dámy a páni, ctení kolegovia, predkladáme návrh riešenia problému cestovných kancelárií. Ako veľmi dobre viete, koronakríza zasiahla prakticky celú ekonomiku, niektoré oblasti viac, niektoré menej a cestovné kancelárie zasiahla obzvlášť silno preto, lebo ľudia sa, samozrejme, že nechcú nakaziť. Voľnému šíreniu vírusu bránia v podstate hranice. To je to, čo zlikvidovalo na nejakú dočasnú dobu celý schengenský systém. To sú tie hranice, ktoré sa vyskytujú prakticky v celom našom živote od najmenšej bunky v tele až po hranice krajín. Dennodenne narážame na nejaké hranice, ktoré práve bránia tomu, aby sa rôzne veci všade šírili. Inak by vlastne nevedel ani existovať náš život. No a nakoniec sú to tie hranice medzi krajinami, ktoré bránia úplne voľnému šíreniu koronavírusu. Vďaka opatreniam, ktoré prijala slovenská vláda, je Slovensko jedna z tých buniek alebo z tých oblastí, kde ten koronavírus napáchal z medicínskeho pohľadu prakticky najmenšie škody. Zároveň však ono preto, lebo ide to ruka v ruke, vznikajú škody na našej ekonomike. Ako aj dobre viete, to bol aj dôvod drobných a miestami milých nezhôd s premiérom. Samozrejme, máme obidvaja ten istý cieľ, ale v tých opatreniach, ktoré majú pomôcť ekonomike, sme sa nezhodli vždy vo všetkom. O to som, o to viac som rád, že zhodli sme sa pri pomoci pre cestovné kancelárie. Nebolo ti len, neboli to len rokovania s premiérom, ale aj na koaličnej rade, na pracovných skupinách, dokonca došlo k jednému širšiemu stretnutiu na úrovni expertov, kde bol prítomný aj minister dopravy, aj ďalší významní ekonómovia našej krajiny. Hľadali sme riešenia. Takisto som v kontakte pravidelnom s mojím českým kolegom, s pánom Havlíčkom, českým ministrom obchodu a priemyslu. Našli sme alebo rozhodli sme sa prijať to riešenie, ktoré vám dnes predkladám. To znamená cestovné kancelárie nebudú nútené vracať zálohy teraz, keď zrušia zájazd, a musia tak spraviť až približne o 15 mesiacov v septembri. Takýto je náš plán. To, že klienti budú musieť strpieť to, že keď nebudú chcieť cestovať, že nedostanú ihneď tú zálohu, má aj svoje výhody preto, lebo sa aj môžu rozhodnúť necestovať, kde ich inokedy, inak by ich tam čakali veľké poplatky, storno poplatky. Samozrejme, nie je to ideálne riešenie, tak sa ani nechcem tváriť. Je to najmenej zlé riešenie z tých, ktoré boli na stole. To, čo môžem povedať, je, že poctivo sme sa snažili nájsť také, aby, aby to bol taký, že férový deal, aby to všetkých bolelo, preto, lebo kríza je bolestivá, aby to všetkých bolelo približne rovnako a zároveň aby sme spoločne – a v tomto prípade cestovné kancelárie a ich klienti – touto ekonomickou krízou prešli. Preto vás chcem poprosiť podporiť tento návrh. Chcem na tomto mieste, preto, lebo som v parlamente pomerne zriedkavo, ale môjmu predchodcovi som to už vravel, pánovi Žigovi, chcem oceniť to, že opozícia, opozícia na takú dobrú malú chvíľu zabudla, že jej hlavnou úlohou je kritizovať, a že naozaj tie najťažšie protikrízové opatrenia podporili. Mňa to vždy veľmi potešilo, keď som videl výsledky hlasovania, 141 zo 142 alebo koľko prítomných. Dúfam, že aj tento návrh bude k tomu patriť a že teda chápeme všetci spoločne, že proti tejto kríze musíme spoločne bojovať. Nijak tým nechcem upierať opozícii právo na kritizovanie aj to už dosť často preukázala. Pán Kuffa mi niečo hovoril, ale keďže som práve rozprával, som to nerozumel, ale asi to nebolo tak dôležité, lebo by teraz neutekal. Ďakujem vám teda veľmi pekne za prípadnú podporu. Ďakujem už vopred. Samozrejme, ak budú akékoľvek otázky rád ich zodpoviem. Stačí takto predviesť? (Rečník sa obrátil k predsedajúcemu.) Stačí a teraz si sadnem tam, Boris, hej? Je toto pre mňa prvýkrát v živote, že si sem sadám, tak preto sa pýtam. Ďakujem pekne.